”Herra, kädelläsi

uneen painan pään,

kutsut ystäväsi lepäämään.”

Virsi 517: 4

# Siunaus- ja muistotilaisuuden musiikki

Musiikki on tärkeä osa hautaan siunaus- ja muistotilaisuuksia. Musiikin tarkoituksena on lohduttaa, luoda tunnelmaa sekä antaa tunteille väylä silloin, kun sanat eivät riitä. Musiikin valinnassa siunaustilaisuuteen tulee huomioida toimituksen jumalanpalvelusluonne. Siunaustilaisuudessa kirkossa tai kappelissa on samanlaisena toistuva kaava, mutta muistotilaisuus on vapaamuotoinen juhla, jossa voi olla monenlaista musiikkia ja muuta muisteluun liittyvää ohjelmaa. Siunaustilaisuuden virsistä ja muista musiikeista on hyvä sopia tilaisuuteen tulevan kanttorin ja papin kanssa etukäteen. Kanttori ja pappi voivat myös auttaa musiikin valinnassa.

## Siunaustilaisuuden virret ja muu musiikki

Siunaustilaisuus alkaa ja päättyy yleensä urkumusiikilla. Hautaan siunaamisen kaavaan kuuluu virsiä sekä joskus muita musiikkiesityksiä. Siunauksen jälkeen haudalla tai arkkua tuhkaukseen saatettaessa lauletaan usein virsi 377 tai 30.

Siunaustilaisuudessa lauletaan yleensä kaksi tai kolme virttä. Alla olevien esimerkkien lisäksi siunaustilaisuudessa voi laulaa mitä tahansa omaisille läheisiä virsiä. Myös kirkkovuodenajankohtaan liittyvät virret sopivat hautaan siunaamiseen.

## Yleisimpiä siunaustilaisuuden virsiä:

30 Maa on niin kaunis
243 Tiet kerran kaikki kulkee
249 Pois kirkas suvi kulkee
275 Mä elän laupeudesta
301 Kirkasta, oi Kristus, meille
338 Päivä vain ja hetki kerrallansa
341 Kiitos sulle, Jumalani
343 Voisinpa Jeesuksestani
388 Jeesus, johdata, tiemme kulkua
396 Käyn kohti Sinua
397 Kun on turva Jumalassa
498 Nyt kulkee halki korpimaan
499 Jumalan kämmenellä
517 Herra, kädelläsi
548 Tule kanssani, Herra Jeesus
552 Mua siipeis suojaan kätke
555 Oi, Herra, luoksein jää
560 Maat, metsät hiljenneinä
563 Ilta on tullut, Luojani
600 Hyvyyden voiman ihmeelliseen suojaan
620 Sen suven suloisuutta
631 Oi, Herra, jos mä matkamies maan
632 Nyt ylös sieluni

## Yleisimpiä siunaustilaisuuden urkukappaleita:

Albinoni: Adagio
Bach: Air tai muuta kanttorin ohjelmistossa olevaa muuta J. S. Bachin urkumusiikkia
Händel: Largo
Järnefelt: Kehtolaulu
Lindberg: Vanha virsi Taalainmaalta
Mendelssohn: Lied ohne Worte op.30 nro 3
Vivaldi: Adagio

Urkukappaleiden sijaan alku- tai päätösmusiikkina voidaan käyttää myös hengellisiä lauluja uruilla soitettuna. Koska kaikkien kanttoreiden ohjelmistoon ei kuulu samoja kappaleita, kannattaa keskustella musiikkitoiveista etukäteen kanttorin kanssa. Pyydettäessä kanttori voi valita siunaustilaisuuden musiikkikappaleet itse. Siunaustilaisuudessa voi olla myös yksinlaulua tai instrumentaalimusiikkia.

## Esimerkkejä siunaustilaisuudessa usein käytetyistä yksinlauluista:

Haapasalo: Kanteleeni
Hannikainen: Matkamiehen virsi
Hannikainen: Suojelusenkeli
Kansansävelmät: Kristallivirta, Täällä Pohjantähden alla, Olen kuullut on kaupunki tuolla
Laaksonen: Ota hänet vastaan ja Hyvää matkaa
Löytty: Pidä minusta kiinni
Merikanto: Oi, muistatko vielä sen virren

Internetistä löytyy useita sivustoja, joilta voi etsiä siunaus- ja muistotilaisuuteen sopivia virsiä sekä muuta musiikkia. Musiikkitoiveiden kanssa on syytä olla yhteydessä kanttoriin hyvissä ajoin.

## Muistotilaisuuden musiikki

Omaiset voivat pyytää pappia ja kanttoria osallistumaan myös muistotilaisuuteen. Asiasta on sovittava hyvissä ajoin. Kanttorin osallistuminen muistotilaisuuteen ei ole aina mahdollista. Muistotilaisuudessa lauletaan usein yhdessä virsiä tai muita hengellisiä lauluja. Muistotilaisuus on vapaamuotoinen juhla, johon omaiset usein tuovat omia musiikkiesityksiään, äänitteitä, puheita tai muuta muistelua tukevaa ohjelmaa.

Sastamalan seurakunta

Aittalahdenkatu 12, 38200 SASTAMALA. puh. (03) 521 9000 Kirkkoherranvirasto (03) 521 9090. kirkkoherranvirasto.sastamala@evl.fi Avoinna ma klo 9–17, ti suljettu, ke–pe klo 9–13.30.

Kesäaikana ma klo 9–13.30 ja klo 15–17, ti suljettu, ke–pe klo 9–13.30. Taloustoimisto, puh. (03) 521 9100 avoinna ma–pe klo 9–13.30 www.sastamalanseurakunta.fi